Το **Škoda 1000 MB**, μαζί με το λίγο ισχυρότερο και πληρέστερο **1100 MB** και τις διάφορες εκδόσεις τους, ήταν ένα μικρομεσαίο αυτοκίνητο της τότε τσεχοσλοβάκικης και σήμερα τσεχικής εταιρείας Škoda Auto. Εκτός από την κλασική 4-πορτη σεντάν έκδοση, κυκλοφόρησε και σε 2-πορτες εκδόσεις κουπέ, οι οποίες ονομάζονταν **1000 MBX** και **1100 MBX** αντίστοιχα. Ήταν το πρώτο μοντέλο της Škoda που έφερε τη διάταξη «κινητήρας και μετάδοση κίνησης πίσω». Κατασκευάστηκε από το 1964 έως το 1969, οπότε και αντικαταστάθηκε από το Škoda 100 / 110 μέσα στο ίδιο έτος.

Εξέλιξη
-------

Το 1955, την ίδια χρονιά που παρουσιάστηκε το Škoda 440, η Škoda ξεκίνησε να σχεδιάζει τα πρώτα της πλάνα για ένα εντελώς νέο αυτοκίνητο που θα παρουσιαζόταν στη δεκαετία του 1960. Οι βασικές απαιτήσεις για το νέο μοντέλο, ήταν να έχει βάρος μέχρι 700 κιλά και η κατανάλωση του να μην υπερβαίνει τα 6 με 7 λίτρα ανά 100 χιλιόμετρα (αν και στην πράξη σημειώθηκε κάποια ελαφρά υπέρβαση και των δύο αυτών στόχων). Μετά τον Δεύτερο Παγκόσμιο Πόλεμο, η παραδοσιακή διάταξη κινητήρα και μετάδοσης ήταν για όλα τα έως τότε μοντέλα της Škoda «κινητήρας μπροστά και πίσω κίνηση». Για το μελλοντικό μοντέλο υπήρχαν οι σκέψεις είτε να έχει κινητήρα και μετάδοση μπροστά, είτε κινητήρα και μετάδοση πίσω.

Ο χώρος αποσκευών στο μπροστινό μέρος ενός Škoda 1000 MB de Luxe του 1968.
Τελικώς, η διάταξη «όλα εμπρός» θεωρήθηκε ότι θα είχε υψηλότερο κόστος και πιο σύνθετο ντιζάιν, και οι μηχανικοί της εταιρείας, για λόγους κόστους και σχεδιαστικής συμβατότητας, επέλεξαν τη διάταξη «όλα πίσω». Αυτό πάντως δεν ήταν και τόσο σπάνιο την τότε εποχή, καθώς ήδη κυκλοφορούσαν αρκετά ακόμα μοντέλα διαφόρων εταιρειών με τη διάταξη «όλα πίσω», όπως το Volkswagen Beetle (Σκαθάρι), τα Fiat 500 και Fiat 600, το Renault 8, το Renault Dauphine, το Simca 1000, το NSU Prinz και το βρετανικό Hillman Imp. Υπήρχε τότε, διεθνώς, μια διαφορετική σχολή αρκετών μηχανικών, που σε αντιδιαστολή με το «όλα εμπρός», υποστήριζε ότι η ακριβώς αντίθετη διάταξη ήταν η προτιμότερη για καλύτερη οδική συμπεριφορά, εξοικονόμηση χώρου για την άνεση των επιβατών και τις αποσκευές, και μείωση του κόστους.

Παρουσίαση
----------

Το εσωτερικό του Škoda 1000 MB de Luxe.
Το Škoda 1000 MB παρουσιάστηκε στις 2 Απριλίου 1964, ως ο διάδοχος του Octavia. Ο αριθμός 1000 υποδήλωνε τον κυβισμό του κινητήρα και τα αρχικά MB υποδήλωναν την πόλη κατασκευής, τη Μλάντα Μπόλεσλαβ. Το πρώτο 1000 MB διέθετε υδρόψυκτο τετρακύλινδρο κινητήρα 988 κυβικών εκατοστών, με μέγιστη ισχύ 44 ίππους και μπλοκ από αλουμίνιο. Όλα τα μοντέλα εξ αρχής έφεραν 4-τάχυτο μηχανικό κιβώτιο και μάλιστα με συγχρονισμό σε όλες τις σχέσεις. Στον χώρο του κινητήρα υπήρχε ένας μεγάλος ανεμιστήρας ψύξης, ενώ και το αμάξωμα στο πίσω μέρος είχε γρίλιες για την καλύτερη κυκλοφορία του αέρα. Η ανάρτηση του μοντέλου ήταν ανεξάρτητη και στους 4 τροχούς.

Το κυριότερο πλεονέκτημά του, ήταν η χαμηλή τιμή αγοράς ως προς το μέγεθός του. Ενδεικτικώς, στη Μεγάλη Βρετανία, όπου κυκλοφόρησε για πρώτη φορά στις αρχές του 1965, η αρχική τιμή διάθεσης ήταν στις 579 λίρες Αγγλίας, τιμή σαφώς καλύτερη από τα αντίστοιχα μοντέλα που κυκλοφορούσαν τότε, όπως το Ford Cortina και το Hillman Minx, χωρίς μάλιστα να υστερεί ιδιαίτερα σε εξοπλισμό. Επίσης, διέθετε μια ελκυστική εμφάνιση για τα τότε στάνταρ, η οποία θύμιζε κάπως το Ford Anglia 105E του 1959 - 1968.

Μέσα στο 1967, προστέθηκε στην παλέτα και το λίγο ισχυρότερο και πληρέστερο 1100 MB, στο οποίο ο κινητήρας είχε λάβει μια μικρή αύξηση του κυβισμού στα 1.107 κυβικά εκατοστά, εξ ου και η ονομασία της έκδοσης.

Εκδόσεις και χαρακτηριστικά
---------------------------

| Χαρακτηριστικά | 1000 MB | 1000 MBX | 1000 MBG Deluxe | 1100 MBL | 1000 MB/MBL | 1100 MBX |
| --- | --- | --- | --- | --- | --- | --- |
| Τύποςαμαξώματος | Τετράπορτο σεντάν (sedan) | Δίπορτο κουπέ (coupé) | Τετράπορτο σεντάν | Τετράπορτο σεντάν | Τετράπορτο σεντάν | Δίπορτο κουπέ |
| Έτη παραγωγής | 1964 – 1966 | 1966 – 1968 | 1966 – 1968 | 1967 – 1969 | 1966 – 1969 | 1967 – 1969 |
| Βάρος | 755 κιλά | 797 κιλά | 820 κιλά | 815 κιλά | 770–795 κιλά / 787–810 κιλά | 787–810 κιλά |
| Κυβισμός | 988 cm³ | 988 cm³ | 988 cm³ | 1 107 cm³ | 988 cm³ | 1 107 cm³ |
| Σχέσησυμπίεσης | 8,3:1 | 9,0:1 | 9,0:1 | 8,5:1 | 8,3:1 | 8,5:1 |
| Ιπποδύναμηκατά SAE | 42 hp στις 4.650 στροφές το λεπτό | 52 hp στις 5.200 στροφές το λεπτό | 52 hp στις 5.200 στροφές το λεπτό | 52 hp στις 4.800 στροφές το λεπτό | 48 hp στις 4.750 στροφές το λεπτό | 52 hp στις 4.800 στροφές το λεπτό |
| Ροπήκατά SAE | 7,0 kpm στις 2.800 στροφές το λεπτό | 7,7 kpm στις 3.000 στροφές το λεπτό | 7,7 kpm στις 3.000 στροφές το λεπτό | 8,3 kpm στις 3.000 στροφές το λεπτό | 7,5 kpm στις 3.000 στροφές το λεπτό | 8,3 kpm στις 3.000 στροφές το λεπτό |
| Κατανάλωση | 7,0 λίτρα στα 100 km | 8,0 λίτρα στα 100 km | 8,0 λίτρα στα 100 km | 7,9 λίτρα στα 100 km | 7,6 λίτρα στα 100 km | 7,9 λίτρα στα 100 km |
| Τελικήταχύτητα | 120 km/h(χιλιόμετρα την ώρα) | 130 km/h | 130 km/h | 127 km/h | 125 km/h | 127 km/h |

Πωλήσεις ανά μοντέλο
--------------------

| **Μοντέλα** | **Έτηπαραγωγής** | **Αντίτυπα** |
| --- | --- | --- |
| Škoda 1000 MB | 1964 – 1969 | 349.348 |
| Škoda 1000 MB de Luxe | 1966 – 1969 | 65.502 |
| Škoda 1000 MBG de Luxe | 1966 – 1969 | 3.287 |
| Škoda 1100 MB de Luxe | 1967 – 1969 | 22.487 |
| Škoda 1100 MBX de Luxe | 1967 – 1969 | 1.114 |

Φωτοθήκη
--------

* Škoda 1000 MBΜοντέλο του 1964Škoda 1000 MB  
Μοντέλο του 1964
* Škoda 1100 MBΜοντέλο του 1966Škoda 1100 MB  
Μοντέλο του 1966
* Škoda 1000 MBΜοντέλο του 1969Škoda 1000 MB  
Μοντέλο του 1969
* Škoda 1100 MBXΜοντέλο του 1969Škoda 1100 MBX  
Μοντέλο του 1969
* Πρωτότυπη έκδοση station wagonΠρωτότυπη έκδοση station wagon
* Ο κινητήρας του 1000 ΜΒΟ κινητήρας του 1000 ΜΒ
* Η διάταξη του κινητήρα στο πίσω μέρος, σε 1000 MBX de Luxe του 1967.Η διάταξη του κινητήρα στο πίσω μέρος, σε 1000 MBX de Luxe του 1967.

Αναφορές
--------

1. ↑  Advertisement for Škoda Sabre, Wheels (magazine), December 1966, page 76.
2. 1 2 3 4  «Šantavý: Technické údaje». Αρχειοθετήθηκε από το πρωτότυπο στις 18 Οκτωβρίου 2011. Ανακτήθηκε στις 15 Φεβρουαρίου 2015.
3. ↑  Thompson, s. 120–128: *Škoda 1000 MB and 1000 MBX*.
4. ↑  Thompson, s. 129–130: *Škoda 1100 MB Deluxe and 1100 MBX Deluxe*.
5. ↑  Cedrych, Mario & Nachtmann, Lukáš. Škoda: auta známá i neznámá. Grada Publishing a.s. (2007) p. 174. ISBN 978-80-247-1719-7.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda 1000 MB** |

* Development history, prototypes, pictures, technical data, spare parts catalog (στα αγγλικά)
* Škoda 1000 MB road test (στα αγγλικά)